Diari Oficial de la Generalitat Valenciana


Sumari del DOGV 4158, del 31-12-2001 (2001/12194)

RESOLUCIÓ de 28 de desembre de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre la Conselleria de Sanitat de la Generalitat Valenciana i la Diputación de València, per a la creació d'un consorci per a la gestió del Hospital General Universitari de València.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4158

Data del DOGV
:   31-12-2001

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2001/12386


Data del document
:   28-12-2001

Organisme emissor
:   Presidència de la Generalitat

Tipus de document
:   Resolució

Descriptors 

:   * establiment hospitalari
    * administració local
    * gestió

RESOLUCIÓ de 28 de desembre de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre la Conselleria de Sanitat de la Generalitat Valenciana i la Diputación de València, per a la creació d'un consorci per a la gestió del Hospital General Universitari de València. [2001/12390]
  
Subscrit, després de la tramitació prèvia reglamentària, entre la Conselleria de Sanitat de la Generalitat Valenciana i la Diputació de València, el 26 de desembre de 2001, un Conveni de col·laboració per a la creació d'un consorci per a la gestió del Hospital General Universitari de València, i en compliment del que estableix la clàusula tretzena, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0992/2001, i que figura com a annex d'aquesta resolució.
  
València, 28 de desembre de 2001.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre la Conselleria de Sanitat de la Generalitat Valenciana i la Diputació de València, per a la creació d'un consorci per a la gestió de l'Hospital General Universitari de València
  
València, 26 de desembre de 2001
  
Reunits
  
D'una banda l'Honorable conseller de Sanitat, Sr. Serafín Castellano Gómez, conseller de Sanitat de la Generalitat Valenciana, de conformitat amb el que estableixen l'article 21 i 35 de la Llei 5/1983, de 30 de desembre, de Govern Valencià, facultat per a la subscripció del present conveni de col·laboració, per Acord del Govern Valencià de 18 de desembre de 2001.
  
I d'una altra part l'Excel·lentíssim President de la Diputació de València, Sr. Fernando Giner Giner, entitat propietària de l'Hospital General Universitari de València, en virtut de la facultat conferida per ple de la Diputació en sessió de 24 de juny del 2001, assistit pel seu secretari, Sr. José Manuel Chirivella Moret, com a fedatari i assessor legal preceptiu, segons els articles 2.h i 3.e del RD 1.174/1987, de 18 de setembre.
  
Les parts es reconeixen capacitat legal necessària per a obligar-se, en nom de les entitats que representen, i formalitzar el present conveni de col·laboració, i per això,
  
Exposen
  
I. La Conselleria de Sanitat de la Generalitat Valenciana, d'acord amb el que estableixen l'Estatut d'Autonomia de la Comunitat Valenciana (Llei Orgànica 5/1982, d'1 de juliol) i el Reial Decret 1612/1987, de 27 de novembre, sobre traspàs de funcions i serveis, té atribuïdes les competències i funcions per a la cobertura de l'assistència sanitària a la Comunitat Valenciana. Per tant, s'ha d'ocupar del manteniment en el territori valencià del conjunt de dispositius, centres hospitalaris i serveis, suficients per a l'exercici de les seues competències.
  
II. L'Excel·lentíssima Diputació de València és propietària de l'Hospital General Universitari de València (d'ara en avant HGUV), centre sanitari que en compliment de les directrius d'integració funcional de les distintes xarxes assistencials, segons el que prescriuen la Llei 14/1986, de 25 d'abril, General de Sanitat (art. 50.2 i disposició transitòria 1a) i la Llei 8/1987, del Servei Valencià de Salut (disposició transitòria 1a), està adscrit funcionalment a la Conselleria de Sanitat. En aquest centre es presta l'assistència sanitària als beneficiaris del Sistema Nacional de Salut, sense perjudici de les activitats d'investigació experimental, clínica, epidemiològica i docent, tant de caràcter pregraduat com postgraduat.
  
III. El HGUV presta actualment assistència sanitària als beneficiaris del Sistema Nacional de Salut, mitjançant el conveni que es va firmar entre la Conselleria de Sanitat i la Diputació de València en data 16 de març de 1999.
  
IV. És voluntat d'ambdues parts que l'actual personal de plantilla de la Diputació Provincial de València adscrit als diferents serveis de l'Hospital General Universitari de València s'integre en la xarxa pública, no únicament mitjançant el més escrupolós respecte als drets adquirits, sinó garantint les millors condicions d'estabilitat laboral i desenvolupament professional i personal.
  
V. Per a poder prestar una atenció sanitària eficient i qualitativa, s'ha fet palesa la necessitat de configurar una organització hospitalària que, encara que coordinada i integrada en una única xarxa assistencial, siga prou oberta, innovadora i competitiva com per a poder permetre el permanent estímul de tots els professionals que hi estan implicats, així com dels seus diferents equips directius; tot això amb la intenció permanent de millorar la qualitat i l'especialització de les prestacions que s'ofereixen a l'usuari de la sanitat pública, i alhora es vol optimar els distints recursos materials i humans de què es disposa obtenint amb això un major grau de realització dels professionals i de satisfacció per part dels nostres ciutadans.
  
VI. La Llei 15/1997, de 25 d'abril, sobre habilitació de noves formes de gestió del Sistema Nacional de Salut, ha possibilitat la incorporació d'altres sistemes de gestió, que s'adeqüen a les actuals exigències d'eficiència i rendibilitat social que demana la població usuària, respecte dels recursos públics. Entre altres sistemes, aquesta llei preveu per a la prestació i gestió de serveis sanitaris, la subscripció de convenis i la creació de qualssevol entitats de naturalesa o titularitat pública admeses en dret.
  
VII. L'article 9 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, preveu que les relacions de l'administració de la comunitat autònoma amb les entitats locals es regirà per la legislació bàsica en matèria de règim local, i que s'aplicarà supletòriament la llei esmentada.
  
Les institucions firmants consideren que el model adequat per al fi pretés és la constitució d'un consorci, dotat de personalitat jurídica pròpia i naturalesa pública, la regulació jurídica de la qual es troba a més, bàsicament, en la Llei 7/1985, de 2 d'abril, reguladora de les Bases de Règim Local (articles 57 i 87), el Reial Decret Legislatiu 781/1986, de 18 d'abril (article 110) i el Reglament de Serveis de les Corporacions Locals, aprovat per Decret de 17 de juliol de 1955 (articles 37 a 40).
  
Aquest consorci, en virtut dels principis exposats en els apartats anteriors, assumeix l'exercici de les competències pròpies de la Generalitat Valenciana, i d'acord amb els procediments que s'especifiquen en l'annex II, Estipulacions relatives a l'assistència sanitària que prestarà el Consorci del HGUV.
  
VIII. És voluntat d'ambdues parts, inclosa en el citat conveni de col·laboració de 16 de març de 1999, la incorporació completa tant orgànica com funcional del HGUV a la xarxa sanitària de la Conselleria de Sanitat, sense que això implique una simple addició dels recursos sanitaris, sinó mitjançant aquella fórmula i model organitzatiu de gestió que permeta proporcionar el marc adequat per a poder portar a la pràctica els principis innovadors que inspiren la nova política sanitària amb total garantia de qualitat i eficiència en la integració dels recursos.
  
D'acord amb el que s'ha exposat, les entitats intervinents convenen amb les següents
  
Clàusules
  
Primera. Constitució i règim jurídic del consorci
  
El present conveni té per objecte la constitució del Consorci de l'Hospital General Universitari de València (d'ara en avant, Consorci) perquè les administracions que l'integren col·laboren en la gestió de l'assistència sanitària a prestar a través del HGUV, que atendrà la població que determine la planificació de la Conselleria de Sanitat; dins del procés de transferència de l'hospital a la Conselleria de Sanitat, segons el que disposa la disposició transitòria 1.1 de la Llei 14/1986, de 24 d'abril, General de Sanitat i Disposició Transitòria 3a de la Llei 7/1990, de 29 de desembre, de Pressupostos de la Generalitat Valenciana per a 1991.
  
El Consorci es regularà pel present conveni, els estatuts que figuren en l'Annex I, d'acord amb el que estableixen els articles 6 i concordants de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, els articles 57 i 87 de la Llei 7/1985, 2 d'abril, reguladora de les Bases de Règim Local, els articles 110 i concordants del Reial Decret Legislatiu 781/1986, de 18 d'abril, i els articles 37 a 40 del Reglament de Serveis de les Corporacions Locals, per les estipulacions del seu Annex II, relatives al contingut, abast, condicions i àmbit territorial de l'assistència sanitària que ha de prestar pel Consorci.
  
Segona. Contingut del conveni i documents annexos
  
Aquest conveni comprén com a part integrant, a més de les presents clàusules, els següents documents annexos:
  
Annex I. Estatuts del Consorci de l'Hospital General Universitari de València.
  
Annex II. Estipulacions relatives a l'assistència sanitària que ha de prestar el Consorci de l'Hospital General Universitari de València.
  
Annex III. Relació de personal de l'Hospital General Universitari de València.
  
Annex IV. Relació del patrimoni de la Diputació de València adscrit a l'Hospital General Universitari de València.
  
Annex V. Relació de convenis i negocis jurídics de la Diputació de València que afecten l'Hospital General Universitari de València.
  
Tercera. Aportacions econòmiques
  
1. Per al compliment dels seus fins, el Consorci comptarà amb les aportacions econòmiques següents:
  
- De la Conselleria de Sanitat de la Generalitat Valenciana:
  
L'import total del pressupost del Consorci, amb excepció de l'aportació de la Diputació de València, consignat en els Pressupostos de la Generalitat Valenciana per al 2002 i exercicis següents, dins de l'aplicació pressupostària 24.90.04.5635.927.18.6, codi de línia T1407000.
  
- De la Diputació de València:
  
Mil milions (9.445.244.339) de pessetes cada exercici.
  
Els fons transferits pel Ministeri d'Hisenda, corresponents a la participació en fons del MAP.
  
2. En el termini màxim de quatre mesos, comptadors des de la formalització d'aquest conveni, les administracions públiques firmants reconeixeran i comptabilitzaran les obligacions corresponents a la seua aportació econòmica, a càrrec dels pressupostos respectius.
  
Així mateix, les administracions públiques referides efectuaran les gestions necessàries per a la incorporació als respectius pressupostos anuals dels crèdits que hagen d'aplicar-se al Consorci. Igualment, procediran a la liquidació d'aquests crèdits segons les necessitats i les previsions de tresoreria del Consorci aprovades pel seu consell de govern.
  
3. El pagament de les obligacions reconegudes derivades de les aportacions dineràries es produirà successivament, segons les previsions de tresoreria aprovades pel Consell de Govern del Consorci.
  
4. El règim economicofinancer, pressupostari i comptable, serà l'establit en els articles 6 i 7 dels estatuts del Consorci (annex I).
  
5. L'aportació de la Diputació de València al Consorci, de 9.822.916.922 de pessetes, en cada exercici, es mantindrà sempre que la Diputació de València forme part del Consorci.
  
Quarta. Derogació del conveni de 16 de març de 1999
  
1. El present conveni deixa sense efecte el fins ara vigent, subscrit el 16 de març de 1999 entre la Conselleria de Sanitat i la Diputació de València.
  
2. En conseqüència i pel que fa a l'assistència sanitària regiran les estipulacions que consten com a annex II d'aquest conveni.
  
A l'efecte de la dita assistència i atés que comprén, fonamentalment, l'atenció de la població de l'Àrea de Salut 8, d'acord amb el que exposa la clàusula primera, el Consorci assumirà les funcions de direcció, gestió i coordinació, a través dels òrgans establits en els seus estatuts, quant a l'àrea esmentada.
  
Cinquena. Compliment del conveni
  
Les administracions públiques firmants s'obliguen a dictar les disposicions i a realitzar les actuacions necessàries per al compliment d'aquest conveni i per a la posada en funcionament del Consorci.
  
Sisena. Vigència del conveni i del consorci
  
El present conveni i el Consorci que es crea tenen vigència indefinida fins que es faça la transferència del HGUV a la xarxa sanitària de la conselleria, en els termes previstos en l'article 4 dels estatuts, sense perjuí dels supòsits de separació i dissolució previstos en l'article 29 dels estatuts del Consorci.
  
Setena. Modificació del conveni i estatuts del consorci
  
Les modificacions del present conveni que no afecten l'annex I (estatuts), les aprovaran les entitats firmants i les modificacions dels Estatuts hauran de ser aprovades per totes les entitats consorciades.
  
El Consell de Govern del Consorci podrà proposar qualsevol de les modificacions previstes en el paràgraf anterior.
  
Huitena. Òrgan de vigilància i control: Comissió de Seguiment
  
A fi de fer una funció de vigilància i de control, es crearà un òrgan mixt, de caràcter paritari, denominat Comissió de Seguiment, conformat per dos representants designats per la Conselleria de Sanitat i dos representants designats per la Diputació de València, que estarà obligada a resoldre els problemes d'interpretació i compliment que puguen plantejar-se quant al conveni de constitució del Consorci, així com dels que si és procedent se subrogue i els futurs convenis que pogueren subscriure's.
  
Novena. Subrogació del Consorci del HGUV en obligacions i drets, i en matèria de personal
  
A partir de l'inici de l'activitat del Consorci, se subrogarà de conformitat amb el següent:
  
A) Subrogació del Consorci en drets i obligacions
  
1. El Consorci se subroga en totes les obligacions i drets derivats dels contractes, convenis i la resta de negocis jurídics, subscrits per la Diputació de València que afecten al HGUV i la relació del qual, sense caràcter exhaustiu, s'adjunta al present conveni com a annex V, Relació de convenis i negocis jurídics de la Diputació de València que afecten el HGUV
  
2. Les obligacions vençudes, liquidades i contretes per la Diputació que afecten el HGUV i que tinguen el seu origen amb anterioritat a l'inici d'activitats del Consorci, seran de l'exclusiva responsabilitat de la Diputació de València.
  
3. Tots els procediments judicials iniciats abans de l'inici de l'activitat del Consorci seran responsabilitat de la Diputació de València, per això totes les obligacions i drets que se'n deriven seran assumits per la diputació.
  
4. En qualsevol cas, el Consorci no es farà càrrec de les obligacions tributàries i de Seguretat Social, així com qualssevol altres d'índole administrativa corresponents a períodes anteriors a l'inici de l'activitat del Consorci.
  
5. Serà a càrrec del Consorci el pagament de tots els tributs que graven els béns cedits al Consorci, el període de pagament dels quals en voluntària finalitze després de l'inici de l'activitat del Consorci, amb la repercussió prèvia corresponent.
  
B) Subrogació del Consorci en matèria de personal
  
1. El Consorci se subrogarà a partir de la data de la seua constitució d'activitats en el règim jurídic del personal laboral i funcionari de la Diputació adscrit al HGUV, que es relaciona en l'annex III, Relació de personal del HGUV, en els termes fixats en la legislació vigent, del qual es garanteixen els drets actius i passius.
  
2. El personal funcionari de la Diputació adscrit al HGUV podrà exercir el dret d'opció a fi d'integrar-se plenament en la plantilla del personal laboral del Consorci a tots els efectes.
  
3. El personal no inclòs en l'annex III, pertanyent a les entitats consorciades, que passe a prestar serveis en el Consorci s'hi adscriurà funcionalment, i se li garantiran els seus drets actius i passius en l'administració d'origen i en els termes previstos en la legislació vigent, tot això sense perjudici dels drets d'informació i consulta reconeguts als representants legals dels treballadors en la normativa vigent.
  
Les seues retribucions seran a càrrec dels pressupostos del Consorci i se sotmetran a les seues condicions de treball.
  
4. En el supòsit de dissolució del Consorci, el seu personal propi i l'adscrit procedent del HGUV inclòs en l'Annex III, s'adscriurà a la Generalitat Valenciana, respectant-ne els drets actius i passius de dit personal, en els termes previstos en l'article 29.3.a) dels estatuts del Consorci (annex I).
  
El Consoci se subroga en els acords subscrits amb anterioritat a la data de la seua constitució i inici d'activitats, pels òrgans col·legiats de representació col·lectiva constituïts formalment, en l'àmbit del règim jurídic del personal que es relaciona en l'annex III.
  
Deu
  
La Conselleria de Sanitat de la Generalitat Valenciana facilitarà, en condicions d'igualtat d'oportunitats, l'accés dels funcionaris i personal laboral vinculats al Consorci als diferents programes de beneficis socials de caràcter genèric per als treballadors de la Conselleria de Sanitat, com ara les activitats de formació i l'harmonització de la valoració de l'experiència professional en el Consorci, i s'entendrà igualment el temps dedicat en assistència sanitària en la Diputació de València, a la dels hospitals de la xarxa de centres dependents de la Conselleria.
  
Amb l'objectiu primordial de construir les bases per a una gestió integral i única de l'Assistència Especialitzada en l'Àrea 8, d'acord amb les directrius emanades de la Conselleria de Sanitat, tots els recursos humans adscrits actualment a l'assistència especialitzada de l'Àrea 8 s'integraran, de manera voluntària, funcionalment en aquells existents en el HGUV i viceversa. La referida integració es realitzarà, en tot cas, sense menyscabament dels drets d'informació i consulta que ostenten els representants legals dels treballadors reconeguts legalment.
  
Així mateix, la Diputació de València facilitarà l'accés dels funcionaris i personal laboral vinculats al Consorci a les activitats de formació que realitze.
  
El Consorci podrà sol·licitar l'adhesió a tots els concursos centrals que es realitzen per la Central de Compres i Subministraments de la Conselleria de Sanitat, amb aquest efecte bastarà la petició formal del director gerent del Consorci del HGUV. La Conselleria de Sanitat es compromet a trametre la informació periòdica que es genere des de la Central als hospitals, no sols dels contractes vigents sinó també de les pròximes convocatòries.
  
Onze
  
Dins del recinte del HGUV es troba situat, en un immoble propietat de la Diputació de València, el Centre de Transfusions de la Comunitat Valenciana, del qual és titular la Generalitat Valenciana.
  
La Comissió de Seguiment determinarà una forma de compensació entre les despeses generades pel Centre i les comandes de sang i hemoderivats que el Consorci li efectue. Amb aquest efecte i a fi d'iniciar de forma adequada el compliment del conveni de constitució del Consorci (i els seus annexos) es procedeix a compensar per ambdues parts els deutes existents.
  
Dotze
  
Fons històrics de l'antic hospital: La Diputació de València és depositària dels fons documentals i històrics procedents de l'antic Hospital Provincial i de l'ulterior Hospital General. Mitjançant el present conveni aquesta Diputació reconeix el Consorci com a usuari privilegiat dels referits fons i es compromet tant a garantir el lliure accés en les condicions que determinen ambdues entitats de comú acord, com a l'ús mitjançant préstec dels fons amb caràcter temporal quan el Consorci així ho requerisca, tot això d'acord amb l'ordenament legal vigent.
  
Tretze. Acceptació, entrada en vigor i publicació
  
1. La firma del present conveni implica necessàriament la plena acceptació de la Conselleria de Sanitat i de la Diputació de València dels documents annexos referits en la clàusula 2a, del qual formen part.
  
2. El present conveni i els seus estatuts seran publicats en el Diari Oficial de la Generalitat Valenciana i en Butlletí Oficial de la Província de València.
  
El conveni entrarà en vigor l'endemà de la data de l'última publicació en els diaris oficials assenyalats en el paràgraf anterior.
  
En el termini d'un mes la Conselleria de Sanitat i la Diputació de València procediran a aprovar provisionalment el Primer Pla d'Actuació i Pressupost del Consorci, per a l'exercici en curs.
  
Catorze. Règim transitori
  
Fins a l'inici d'activitats del Consorci, la gestió econòmica, tant d'ingressos com de despeses, l'efectuarà la Diputació de València a càrrec del seu pressupost, practicarà l'oportuna liquidació a la dita data i es determinarà el saldo a favor o en contra que es farà efectiu a càrrec dels compromisos establits en la clàusula tercera del present conveni.
  
El Consorci se subrogarà en els drets i obligacions laborals del personal contractat amb caràcter temporal per la Diputació de València, amb anterioritat a l'inici de l'activitat d'aquest.
  
Igual tractament tindran els contractes d'interinitat subscrits per la Diputació amb anterioritat a la dita data.
  
El Consorci, així mateix, se subrogarà en els drets i obligacions del personal vinculat jurídicament a la diputació amb caràcter indefinit, sempre que la referida relació estiga reconeguda per sentència judicial ferma.
  
El Consorci se subrogarà en els procediments de provisió i selecció de personal que tingueren la seua causa en vacants afectades per processos selectius reglamentaris iniciats amb anterioritat a l'inici de l'activitat d'aquest. Aquests processos es regiran per les bases aprovades per la Diputació de València i la resta de resolucions de desenvolupament.
  
Pel que fa als sistemes de provisió de llocs de treball, el Consorci es compromet a l'assumpció dels procediments pactats en via de negociació col·lectiva, fins que es procedisca a negociar, pels òrgans col·legiats de representació col·lectiva constituïts formalment, sistemes alternatius als arreplegats en l'actualitat.
  
La Diputació de València es compromet a promoure, en l'àmbit de les seues possibilitats, l'adequació a la nova situació jurídica creada amb la constitució del Consorci, dels estatuts i règim de funcionament de la Fundació de la Comunitat Valenciana Hospital General Universitari per a la Investigació Biomèdica, Docència i Desenvolupament.
  
El conseller de Sanitat:. Serafín Castellano Gómez
  
El president de la Diputació de València: Fernando Giner Giner